Elsebeth Gerner Nielsen (RV), 2004-12-02:
De bromerede flammehæmmere ophobes i organismen, og den eneste måde, man f.eks. som kvinde kan komme af med de her stoffer på igen, er ved at amme sine børn.
Jeg synes, det er forfærdeligt at tænke på, at du altså kan rense din egen krop ved at amme dit nyfødte barn.
Selvfølgelig læner vi os også op ad REACH i den her sammenhæng.
Vi har de største forhåbninger til, at det altså skal lykkes at lave en revolutionerende kemikaliereform i EU.
Min store nervøsitet er, om vi overhovedet får de bromerede flammehæmmere med, om vi får dem alle sammen med, og i det hele taget er jeg usikker på, om vi får de hormonforstyrrende stoffer med.
Det hænger jo sammen med den meget indviklede proces, som hele REACH-systemet er inde i lige nu, altså den politiske proces, der er knyttet til vedtagelsen af REACH.
Derfor mener jeg, at vi er nødt til at holde på flere heste lige nu.
Selvfølgelig skal vi satse på at komme så langt som overhovedet muligt i international sammenhæng og virkelig have førertøjen på.
Det er der, jeg synes miljøministeren gør det godt, fordi vi alle sammen godt ved, at det her er meget, meget vanskeligt.
Det er ikke sådan, at man bare tager til EU, og så fortæller man, at man mener, at vi har et problem med kemikalier, og så synes alle andre også det.
Der er noget, der hedder kemikalieindustrien, der er rigtig mange lobbyister, og vi har heller ikke fået den største støtte fra vores allierede, f.eks. England og USA, på det her område.
Så hatten af for miljøministeren i den internationale sammenhæng.
Den anden hest, vi så er nødt til at holde på, er det, vi kan gøre selv.
Her er det, at jeg mener, vi altså er nødt til at gå til kanten af EU-lovgivningen på det her område og forsøge at gøre noget i en national sammenhæng.
Når jeg synes, det her er vigtigt at fokusere på også nationalt, hænger det sammen med, at jeg tror, at de her stoffer som sagt er nogle af de allerfarligste.
Vi bliver simpelt hen nødt til at gøre noget, også selv om vi ikke har alle informationer, for jeg synes ikke, vi bare kan blive ved med at acceptere, at det på en række områder går den forkerte vej.
Hver niende kvinde i Danmark kan nu regne med at få brystkræft.
Vi har verdensrekord, det vil sige, mænd i Danmark har verdensrekord i testikelkræft.
Unge danske mænd har en enormt dårlig sædkvalitet.
Antallet af børn, der fødes med deforme kønsorganer, er stigende.
Hvad er baggrunden for det?
Vi ved det ikke med sikkerhed, men der er en stor sandsynlighed for, at det hænger sammen med forekomsten af de hormonforstyrrende stoffer i naturen.
Det er derfor, sagt til miljøministeren, at jeg synes, vi er nødt til at forsøge at gøre noget i en national sammenhæng.
Vi må prøve at se på, om vi ikke kunne bruge grønne afgifter f.eks.
Vi er i hvert fald nødt til at sørge for at lave en solid oplysning.
Der findes produkter uden de bromerede flammehæmmere.
Vi må fokusere meget mere på oplysning.
Og det, der jo desværre er sket i den nuværende regerings tid, inden miljøministeren kom til, er, at man har skåret ned på folkeoplysningen, man har skåret ned på støtten til alle de folkelige organisationer og til Det Grønne Informationscenter, som kunne bidrage til, at befolkningen faktisk havde viden om, hvordan man undgik de bromerede flammehæmmere.
Der er brug for meget mere forskning.
Kunne vi ikke f.eks. tage en af de her bromerede flammehæmmere ud, forske i den, finde ud af, hvor farlig den er, og så nedlægge et nationalt forbud, gå til EU og argumentere for, at vi har gjort det, altså bruge forsigtighedsprincippet?
Så mere oplysning, mere forskning, forsøg med afgifter, forsøg med at lave et nationalt forbud, det er det, vi anbefaler.
Lad mig takke SF for det her beslutningsforslag, hvor man må sige, at der er lavet noget, der er meget, meget grundigt.
Man bliver jo klog af at læse det her forslag.
Det er fantastisk godt gået, set i lyset af at SF ikke er et stort parti.
Tak for det.